**śrī-prema-sampuṭikā**

śrī-viśvanātha-cakravartinā praṇītā

prātaḥ kadācit urarīkṛta-cāru-rāmā-

veśo hariḥ priyatamā-bhavana-praghāne |

gatvāruṇāṁśuka-taṭena pidhāya vaktraṁ

nīcīna-locana-yugaḥ sahasāvatasthe ||1||

ārād vikokya tam atho vṛṣabhānu-putrī

provāca hanta lalite sakhi paśya keyam |

svasyāṁśubhir hari-maṇi-mayatāṁ nināya

mat-sadma padma-vadanādbhuta-bhūṣaṇādhyā ||2||

śrutvā sakhī-girām atho lalitā viśākhe

taṁ procatur drutam avāpya tad-ābhimukhyam |

kā tvaṁ kṛśodari kutaḥ kim u vātha kṛtyaṁ

brūhīty asau prativacas tu dadau na kiñcit ||3||

śrī-rādhikāpy atha vitarka-puraḥ-saraṁ taṁ

papraccha kautuka-vaśād upagamya samyak |

kā tvaṁ svarūpa-mahasaiva mano harantī

devāṅganāsi kim aho suṣameva mūrtā ||4||

tuṣṇīṁ sthitam tad api taṁ punar āha bhāviny

ātmānam āśu kathayātra yadi tvam āgāḥ |

jānīhi nas tava sakhīḥ paramāntaraṅgāḥ

kiṁ śaṅkase nata-mukhi trapase’tha kiṁ vā ||5||

niśvasya kañcana viṣādam ivābhinīya

vaktraṁ vivṛtya tam akhaṇḍita-mauna-mudram |

sā prāha hanta rujaṁ āvahasīti satyaṁ

jñātaṁ na tām ṛta ihedṛśatā tava syāt ||6||

tāṁ brūhi kañja-mukhi viśvasihi prakāśaṁ

mayy eva tat pratikṛtau ca yathā yateya |

udgīrṇa eva suhṛd-antika eti śāntiṁ

yan mānasa-vraṇa-vipākaja-tīvra-dāhaḥ ||7||

kāntena kiṁ tvam asi samprati viprayuktā

tathaiva vā viguṇatodayataḥ pratāptā |

kiṁ svāgasas tad-avisahyatayā bibheṣi

tat kiṁ nu kalpitam aho piśunair na satyam ||8||

kiṁ vā vivodhari manaḥ sa-ghṛṇaṁ tavābhūn

mande rataṁ kvacana puṁsi vare durāpe |

tat tvaṁ kaṭūkti-paṭunā bata mādṛśīva

santārjate guru-janena tato’si dūnā ||9||

kaccin nu tanvi khara-vāk-śara-biddha-marmā

saubhāgya-leśa-madirāndha-dhiyaḥ sapatnyāḥ |

sambhāvyate tvayī na caitad aho parā kā

tvatto vahatv atula-saubhaga-cāru-carcā ||10||

tvaṁ mohini śruta-carī kim u mohanārthaṁ

śambhor ivendu-mukhi kasya haṭhād udeṣi |

kiṁ cekṣate yadi haris tvad-apāṅga-biddhas

tvāṁ kautukam bhavati tad-vyatimohanākhyam ||11||

śrutottarīya-pariyantrita-sarva-gātraṁ

romañcitaṁ tam upalabhya jagāda rādhā |

hā kiṁ sakhi tvam asi daihika-duḥkha-dūnā

vakṣo’tha pṛṣṭham athavā vyathate śiras te ||12||

vātsalyataḥ pitṛ-padair bahu-mūlyam eva

prasthāpitaṁ yad akhilāmaya-śātanākhyam |

tailaṁ tad asti bhavanāntarato viśākhe

śighraṁ samānaya tad āpaya sārthakātvam ||13||

tailena tena kila mūrtimatā madīya-

snehena subhruvam imāṁ svayam eva sāham |

abhyañjayāmy akhila-gātram apāstatodaṁ

naipuṇyataḥ sakhi śiro mṛdu mārdayāmi ||14||

nairujya-kāri-vara-saurabha-vastu-vṛnda-

prakṣepa-cārutara-koṣṇa-payobhir enām |

saṁsnāpayāmi vigatāruṣam āsya-padmam

ullāsayāmy atha girāpi virājayāmi ||15||

vācā mayā mṛdulayātihita-pravṛttyā

snehena cānupadhinā paramādṛtāpi |

no vakti kiñcid adhuneva kaṭūkṛtāsyā

tiṣṭhed iyam kapaṭinī yadi hanta sakhyaḥ ||16||

asyā rujas tad aparāṁ karavai cikitsāṁ

yaṁ prāpya tanva sumano nikhilendriyānām |

vyādhiḥ praśāmyati bhaved atipuṣṭir eṣāṁ

dhanvantari-prahita-divya-rasair ivāddhā ||17||

kuñjādhirāja-kara-kañja-talābhimarṣam

asyā urasy atitarāṁ yadi kārayāmi |

seyaṁ kariṣyati vadiṣyati śītkariṣyaty

asmāṁś ca hāsayitum eṣyati kāñcid ābhām ||18||

śrutvā giraṁ sa pihita-smita-hāsya-padmam

unnīya ramyatara-savya-karāṅgulībhiḥ |

utsārya kiñcid alakān avaguṇṭhanaṁ ca

nyañcattaraṁ kiyad udañcayati sa-mūrdhnaḥ ||19||

kiñcij jagāda ramaṇī ramaṇīya-kaṇṭha-

sausvaryam eva racayan vacanaṁ yad eṣaḥ |

sātac-cakora lalaneva papau cirāya

kāñcic camatkṛtim avāpa ca sāli-pāliḥ ||20||

devy asmi nāka-vasatiḥ śṛṇu yasya hetos

tvām āgamaṁ suvadane vidhurīkṛtātmā |

kutrāpi me vividiṣāsti vivakṣite’rthe

sampādayiṣyati parā tvad-ṛte kutas tām ||21||

nevābhyadhās tvam anṛtaṁ yad udeṣi devīty

asmābhir ittham adhunaiva hi paryaceṣṭāḥ |

yan mānuṣīṣu katamāsti bhavat-sadṛkṣā

kāntyānayān upamayā tvam ivekṣaṣe tvam ||22||

yat tvayy ahaṁ sarala-dhīr vitathaṁ vitarka-

vaividhyam apy akaravaṁ śarad-ambujāsye |

tat paryahāsiṣam ito’stu na me’parādhas

tvaṁ snihyasīha mayi yady abhavaṁ tvadīyā ||23||

kiṁ saṅkuciṣyasi sakhi tvam amūs tvadīyo

devī jano’py aham abhūvam iti pratīhi |

tvat-prema-rūpa-guṇa-sindhu-kaṇānubhūter

dāsī bhavāmy aham apīti sadābhimanye ||24||

yad vacmy ahaṁ tad avadhehi yato viṣādo

durvāra eṣa tam apākuru saṁśayaṁ me |

naivādhunāpi virarāma darāpi hṛd-bhūs

tāpas tadīya lapanāmṛta-sekato’pi ||25||

vṛndāvane dhvanati yaḥ sakhi kṛṣṇa-veṇus

tad-vikramaḥ sura-pure prabalatvam eti |

sāḍhvī-tater api manaḥ-saghṛnaṁ yato’bhūt

kaṇṭhopakaṇṭha-milana-smaraṇe’pi patyuḥ ||26||

śliṣṭvaiva muñcati suraḥ sa-vitarkam ātma-

kāntāṁ drutaṁ jvaladalāta-nibhāṅga-yaṣṭim |

hālāhalaṁ muralikā-ninadāmṛtaṁ yat

pītvaiva sātanu-mahā-jvara-mūrcchitābhūt ||27||

asmat-pure’smin nahi kāpi jaraty ataḥ kās

tarjantu kā nu nikhilā api tulya-dharmaḥ |

kā vā haseyur aparā yad imāḥ satītvaṁ

viplāvayan muralikā-ninado vyajeṣṭa ||28||

evaṁ yadi pravavṛte prativāsaraṁ sa

veṇu-dhvaniḥ prabhavituṁ vibudhāṅganāsu |

tarhy ekadā hṛdi mayaiva vicāritaṁ hā

ko’yaṁ kutaś carati vādayitasya ko vā ||29||

itthaṁ divaḥ samavatīrya bhuvīha sādhu

vaṁśī-vaṭe’vasam ahaṁ katicid dināni |

dṛṣṭo harer anupamo vividho vilāsaḥ

kāntā-gaṇaḥ priya-sakhy-alyapi paryayāmi ||30||

rādhā sa-narma-madhurākṣaram āha dhanye

tvaṁ gaṇyase sura-pure vara-cāturī-bhāk |

anyā punar balavad utkalikā kṛpāṇī

kuttandriyaiva sumanas tvam apādapārtham ||31||

manda-bhramad-bhru-madhura-smita-kānti-dhārā

dhaute vidhāya radana-cchadane sa cāha |

rādhe paraṁ sva-sadṛśīṁ nahi viddhi kiṁ bhoḥ

śakye’valokitum apīha pareṇa puṁsā ||32||

kiṁ vā pareṇa puruṣeṇa harer vilāsam

evānvabhū rahasi sādhu yad-artham āgaḥ |

tad brūhi kiṁ tava vivakṣitam atra madhye

narmā tanomi yadi mām akaroḥ sakhīṁ syām ||33||

narmātanudhva sakhi narmaṇi kā jayet tāṁ

prāṇas tv abhūs tvam ayi me kiyad eva sakhyam |

tvaṁ mānuṣī bhavasi kiṁ tv amarāṅgaṇās tā

mūrdhnaiva te guṇa-kathā punatir namanti ||34||

neyaṁ stutis tava na cāpi taṭasthatā me

nāpi hriyaṁ bhaja vadāmy anṛtaṁ na kiñcit |

sindhoḥ sutāpi girijāpi na te tulāyāṁ

saundarya-saubhaga-guṇair adhiroḍhum īṣṭe ||35||

premnā punas tri-jagad-ūrdhva-pade’pi kācit

tvat-sāmya-sāhasa-dhuraṁ manasāpi voḍhum |

śaknoti nety akhilam eva mayā śrutaṁ tat

kailāsa-śṛṅgam anu haimavatī sabhāyām ||36||

śrutvā mahān ajani me manaso’bhilāṣas

tad-darśanāya samapūri sa cāpi kintu |

tāpas tad-antar iha yo rabhasād adīpi

tenāsphuṭan na kaṭhino hi mamāntarātmā ||37||

ko’sau tam āśu kathayeti muhus tayokto

vaktuṁ śaśāka na sa bāṣpa-niruddha-kaṇṭhaḥ |

aśru-plutekṣaṇam athāsya-mukhaṁ svayaṁ sā

svenāñcalena mṛdulena mamarja rādhā ||38||

sthitvā kṣaṇaṁ dhṛtim adhād atha tām uvāca

premṇā tavāyam atulo’nupadhir balīyān |

kṛṣṇeti kāmini babhuva kathaṁ dunoti

svān svāṁś ca viśvasiti yo’tyapade’py abhijñaḥ ||39||

saundarya-śaurya-vara-saubhaga-kīrti-lakṣmī

pūrṇo’pi sarva-guṇa-ratna-vibhūṣito’pi |

prema-vivecakatamatvam asau bibharti

kāmitva-hetukam asau śrayitum na yogyaḥ ||40||

tasmin dine bahu vilāsya muhuḥ prakāśya

premā tvayā sarabhasaṁ rajanau tu kuñje |

saṅketagāṁ ṛju-dhiyaṁ bhavatīṁ vidhāya

kāñcit paraṁ sa rasayan kapaṭī jahau tvām ||41||

yat tvaṁ tadā vyalapa eva sakhīs tudantī

vallīḥ patatri vitatīr api rodayantī |

sarvaṁ tadāli nibhṛtaṁ mayakānya-bhāse

vaṁśī-vaṭa-sthitayā valitā ruṣaiva ||42||

rāse tathaiva viharann aparā vihāya

prema tvayaiva sahasā prakaṭīcakāra |

sthitvā kṣaṇaṁ sa bhavatīm amucad vanāntar

ekākinīṁ rati-bhara-śrama-khinna-gātrīm ||43||

tarhi plutaṁ vilapitaṁ gahanā ca mūrcchā

ceṣṭāpy atibhrama-mayī tava yad yad āsīt |

vyāpyaiva hā bahu-janūṁṣi hṛdi sthitaṁ me

tat kaṣṭam aṣṭa-vidhayaiva tanoḥ prakṛtyā ||44||

devī-jano’smi hṛdi me kva nu kaṣṭam āsīt

daivād yaśasvini babhūva bhavad-didṛkṣā |

mām āgamayya bata sākṛta-kīla-biddham

yasyāsti naiva sakhi nirgamane’py upāyaḥ ||45||

sandānitaṁ tvayi mano na divaṁ prayātuṁ

sthātuṁ ca nātra tila-mātram apīttham īṣṭe |

udghūrṇate pratipadaṁ na padaṁ labhet tvam

adyābhavam tvayi carat-prakaṭī-kṛtātmā ||46||

kṛṣṇāt punar bahu bibhemi na dharma-loka-

lajjedayādhvani kadāpi na pānthatāsya |

bālye striyas taruṇimany acirād vṛṣasya

vatsasya madhyam anu yo vyadhitaiva hiṁsām ||47||

gāndharvikāha subhage tvayi kāpi śaktir

ākarṣiṇī kila harāv iva santatāsti |

yan nindasi priyatamaṁ tad api prakāmaṁ

yac cittam ātmani karoṣy anuraktam eva ||48||

tvaṁ me sakhī bhavasi cen na divaṁ prayāsi

nitya sthitaṁ vraja-bhuvīha mayā karoṣi |

tat-prema-ratna-vara-sampuṭam udghaṭayya

tvāṁ darśayāmi tad-ṛte na samādadhāmi ||49||

hantādhunāpi nahi viśvasiṣi prasīda

dāsī bhavāmi kim u māṁ nu sakhīṁ karoṣi |

tvaṁ śādhi sādhu dhinu vā tuda vā gatir me

rādhe tvam eva śapathaṁ karavāṇi viṣṇoḥ ||50||

vaktuṁ tadā pravavṛte vṛṣabhānu-nandiny

ākarṇya tāṁ vividiṣām iha ced dadhāsi |

premeya devam idam eva na cedam etat

yo veda veda-vit asāv api naiva veda ||51||

yo vedayat vividiṣuṁ sakhī vedanaṁ yat

yā vedanā tad akhilaṁ khalu vedanaiva |

premā hi ko’pi para eva vivecane saty

antardadhāty alam asāv avivecane’pi ||52||

dvābhyāṁ yadā rahitam eva manaḥ-svabhāva-

siṁhāsanopari virājati rāgi śuddham |

tec-ceṣṭitaiḥ priya-sukhe sati yat sukhaṁ syāt

tac ca svabhāvam adhirūḍham avekṣayet tam ||53||

loka-dvayāt svajanataḥ parataḥ svato vā

prāṇa-priyād api sumeru-samā yadi syuḥ |

kleśās tad apy atibalī sahasā vijitya

premaiva tān harir ibhān iva puṣṭim eti ||54||

snigdhāṅgakāntir atha garva-dharo’tyabhīto

viśrambhavān svapiti kiṁ gaṇayed asau tān |

kaṇṭhī-ravaḥ śuna ivābhibhavan sa-rāgas

teṣv eva rājatitamāṁ tamasīva dīpaḥ ||55||

lāmpaṭyato nava-navaṁ viṣayaṁ prakurvann

āsvādayann atimadoddhuratāṁ dadhānaḥ |

āhlādayann amṛta-raśmir iva trilokīṁ

santāpayan pralaya-sūrya ivāvabhāti ||56||

enaṁ bibharti sakhi kaḥ khalu goparāja-

sūnuṁ vinā tribhuvane tad-upary-adho’pi |

premāṇam enam alam eṇadṛśīr nv avindann

atraiva goṣṭha-bhuvi kaścana tāratamyāt ||57||

premā hi kāma iva bhāti bahiḥ kadācit

tenāmitaṁ priyatamaḥ sukham eva vindet |

premeva kutracid avakṣyata eva kāmāḥ

kṛṣṇas tu tat paricinoti balāt kalāvān ||58||

kṛṣṇāntikaṁ sakhi nayāśu nikāma-taptāṁ

mām ity udāharati kintu tadātmajena |

kāmena tat sukha-paraṁ dadhatī svabhāvād

eva sva-cittam ayam atra na kāminī syāt ||59||

premāmbudhir guṇa-maṇī-khanir asya

śāṭhya-cāpalya-jaihmyam akhilaṁ ramaṇīyam eva |

premāṇam eva kila kāmam ivāṅganāsu

sandarśayan svam udakarṣayad eva yas tāḥ ||60||

kāv āṅganāḥ śata-sahasram amuṣya kāma-

paryāptaye mada-kalāḥ prabhavantu yat tāḥ |

premā tad atra ramaṇīṣv anupādhir eva

premaika-vaśyatamatā ca mayānv abhāvi ||61||

tatrāpi mayy atitarām anurajyatīti

loka-pratītir api na hy anṛtā kadāpi |

yat prema rerum iva me manute parāsāṁ

no sarṣapais tri-caturair api tulyam eṣaḥ ||62||

premānurūpam ayi rājyati yat parāsu

rāgānurūpam iha divyati nāparādhyet |

daivāt vyatikramam upaiti kadācid asmān

nāsau sukhī bhavati tena ca māṁ dunoti ||63||

saṅketagam api vidhāya mad-eka-tāno

māṁ nājagāma yad ihābhavad antarāyaḥ |

ruddhaḥ kayācid anurodha-vaśāt sa reme

mad-duḥkha-cintana-davārdita eva rātrim ||64||

tenaiva me hṛdi mahā-davathur babhūva

mad-veśa-bhūṣaṇa-vilāsa paricchadādi |

tan-moda-kṛd viphalatām agamat kim adyety

ākranditaṁ yad api tarhi tad anvabhūs tvam ||65||

prātas tam atyanunayantam atarjayaṁ bhos

tatraiva gaccha sukham āpnuhi tat punaś ca |

roṣaḥ sa tat sukha-paraḥ priya-tostha ivetv

ālocaya vraja-bhuvo’py anurāga-caryām ||66||

adyotayaṁ muhur ahaṁ nija-kāmam eva

kiṁ māṁ vihāya ramayasy aparāṁ śaṭheti |

vācā sa cāpi rati-cihna-juṣa-sva-mūrtyā

vyājyaiva kāmaṁ atha mantum urīcakāra ||67||

premā dvayo rasikayor ayi dīpa eva

hṛd-veśma bhāsayati niścala eva bhāti |

dvārād ayaṁ vadanam astu bahiṣkṛtaś cet

nirvāti śīghram athavā laghutāṁ upaiti ||68||

antaḥ-sthitasya khalu tasya ruci-cchaṭākṣi-

vātāyanādhara-gaṇḍa-lalāṭa-vakṣaḥ |

cāru pradīpya tad-abhijña-janaṁ sva-bhāso

vijñāpayed api vilakṣaṇatām upetāḥ ||69||

kāntena kintu bahu-vallabhatā-juṣā syāt

niṣkrāmito’pi sa muhur na hi yāti śāntim |

mithyaika-bhāṣaṇa-paṭutvam ayi prathāsya

kāmaṁ diśet yavanikeva pidhāya taṁ drāk ||70||

tvayy eva me priyatame’nupamo’nurāgaḥ

svapne’pi vastum aparā kim u hṛdy apīṣṭe |

itthaṁ harir vadati mānavatīḥ sadānyā

māṁ khaṇḍitāṁ tu rati-cihna-bhṛd eva vakti ||71||

mad-vaktra-netra-suṣamā-sama-mādhurīka-

saundarya-varṇana-balād vijihīrṣa eva |

prāṇās tvam eva hi mameti vadan vyanakti

na prema tat sad api kiṁ tv iha kāmam eva ||72||

santapyate yadi punar virahāgni-puñjair

utkaṇṭhayā culukitaḥ sva-gabhīramābdhiḥ |

prema vyanakti dayitāpi girā yathaiva

yat te sujāta caraṇāmburuheti padye ||73||

tasmin mahā-virasatātitamasy apāre

na prāṇa-vāyur api sañcarituṁ śaśāka |

prema-pradīpa-vara ety atidīptim eva

sneho’nu yat pracuratāṁ ciram ācikāya ||74||

rāse mayaiva vijahāra vihāya sarvās

tatrāpi māṁ yad amucat śṛṇu tasya tattvam |

premāmbudher vraja-purandara-nandanasya

mām eva mantur adhikāṁ na kadāpi mantuḥ ||75||

adhyāsya mām atula-saubhaga-divya-ratna-

siṁhāsanaṁ bahu-vilāsa-bharair vibhūṣya |

gacchan vanād vanam arīramad eva kāntām

anyāṁ punaḥ smṛti-pathe’pi nināya nāyam ||76||

kiñcin mayaiva manasaiva vicāritam tarhy

etaṁ mahotsava-sudhāmbudhim atyapāram |

naivānvabhun mama sakhī-tatir āvayoḥ sā

viśleṣa-saṁjvara-dhutā kva nu kiṁ karoti ||77||

atrāsvahe yadi punaḥ katicit kṣaṇās tā

ālyo milanti rabhasād abhito bhramantyaḥ |

ity abhyadhāṁ priyatamātha na pāraye’haṁ

gantuṁ muhūrtam iha viśramaṇaṁ bhajeva ||78||

tan me mano-gatam idam sahasaiva sādhu

sarvaṁ viveda sa vidagdha-śiromaṇitvāt |

cāturya-sampad-atulo rasikāgragaṇyaḥ

kiñcit sapady atha hṛdaiva parāmamarśa ||79||

etāṁ nayanty upavane yadi bambhramīmi

sambhāvitāly-atirujā puru-biddha-cittām |

kiṁ syāt sukhaṁ yadi dadhe sthitim atra gopāḥ

sarvā mileyur api tāḥ kuṭila-bhruvo mām ||80||

etaṁ punaś ciram anekam upālabheran

bhaṅgaś ca sāmpratika keli-rasasya bhāvī |

sampatsyate’dya nahi rāsa-vinoda-nṛtyaṁ

tāsu krudhā nija-nijaṁ sadanaṁ gatāsu ||81||

yat prārthitaṁ sva-kutukena purāṇayaiva

śaknoṣi kintu kulajārbuda-lakṣa-koṭīḥ |

āliṅgituṁ priyatama kṣaṇam ekam anv ity

āste didṛkṣitam idaṁ mama pūrayeti ||82||

tasmād idaṁ jahat pala-mātram eva

nirdūṣaṇāṁ vinayinīṁ prathamaṁ vidhāya |

mantuṁ sva-mūrdhny akhilam eva dadhām ṛṇī syām

tāḥ snehayāni nikhilā api sarvathā syām ||83||

vaiśleṣika-jvaram apāram atulyam asyāḥ

sandarśya vismaya-mahābdhiṣu majjitānām |

sva-prema-garvam api nirdhunavānyathainān

tābhir mahādhikatamām anubhāvayāmi ||84||

sambhoga eṣa sakalādhika eva vipra-

lambho’pi sarva-śata-koṭi-guṇādhiko’stu |

tābhyāṁ śuciḥ parama-puṣṭim upaitu cāsyān

tā hrepavatv alam imān tu gurūkarotu ||85||

kāmī harir bhavati no yad asau vihāya

premādhikā api raho ramate tu tasyām |

itthaṁ vadantya iha samprati yā ruṣāsyā

ālīs tudanti bahu nāv api dūṣayanti ||86||

tā eva koṭi-guṇitā virahe tv amuṣyāḥ

premāgni bāḍabha śikhāḥ paricāyayāmi |

yābhir balād upagatād avalihyamānāḥ

sva prema dīpa dahanāyitam eva vidyuḥ ||87||

evaṁ ca setsyato madīpitam aikyam āsāṁ

rāsākhya nāṭyam anumaṇḍalatāṁ gatānām |

madhye mayā saha rucātu virājamānām

enāṁ vilokya na bhaved api kācid īrṣā ||88||

kaṣṭaṁ kadāpi sukha sampad udarkam eva

mitrāpa mitram api yacchati taddhitaiṣi |

tīvrāñjanair yad api mūrcchayanti sva dṛṣṭi

māyatyati duytimatīṁ kurute janas tām ||89||

ityātta yuktir urasā sarasaṁ vahan māṁ

gatvā padāni katicin mṛdula pradeśe |

atrāsyatāṁ kṣaṇam apīti nidhāya tatrai-

vāste sma me nayana gocaratāṁ jahan saḥ ||90||

dṛṣṭvām amāti vikalatvam apāsta dhairyo

dātuṁ svadarśana miyeṣa yadā tadaiva |

hopyaḥ sakhīvitatayaś ca sametya tā mat

sandhukṣaṇe samayatanta nitānta taptāḥ ||91||

yaccāvadhīt punar ariṣṭa bahāghavatsān

viśvadruhaḥ kapaṭinīṁ api pūtanāṁ tām |

doṣo na cāyam api tūccarataiva viṣṇu

śaktir harāvajani sādhujanāvanīyam ||92||

nārāyaṇena sadṛśas tanayas tavāyam

ityāha yad vraja purandaram eva gargaḥ |

tat sākṣibhūtam iha daityavadhādi karma

lokottaraṁ samudagād giridhāraṇādi ||93 ||

kiṁ ca sphuratyayi yathā mama cetasīdaṁ

tenāpi nāpi kathitaṁ muni puṅgavena |

nārāyaṇo’pyaghabhido na hi sāmayam asya

rūpair guṇair madhurimādibhir etum īṣṭe ||94||

ākarṇya karma ramaṇīyatamaḥ priyāyā

vāco harir sarabhasam punar abhyadhatta |

premoktha eva khalu kakṣita lakṣaṇo yaḥ

so’yaṁ tvad āśrayaka eva mayādhyabodhi ||95||

doṣā api priyatamasya guṇa yataḥ syus

tad datta kaṣṭa śatam apyamṛtāyate yat |

tad duḥkha-leśa kaṇikāpi yato na sahya

tyaktvātma deham api yaṁ na vihātum iṣṭe ||96||

yo’santam apyanupamaṁ sahamānam uccaiḥ

pratyāyayātyanupadaṁ sahasā priyasya |

premā sa eva tam imaṁ dadhati tvam eva

rādhe śruta khalu mayaiva tathaiva dṛṣṭa ||97||

premī harir na hi bhaved iti satyam eva

tac ceṣṭitair anumime tam ime vadanti |

prāṇa mama tvad anutāpa davāgni dagdhāḥ

sakhyas tamātra nikhilā api yat pramāṇam ||98||

yacca tvayoktam idam eva manogataṁ mat

preṣṭhasya tat tu vayam atra kathaṁ pratīmaḥ |

no tan mukhāt tvam aśṛṇor na ca tasya sakhyus

tau vā januṣyabhavatāṁ kva nu satya-vācau ||99||

yarhy eva yad yad ayi mat priyacetasi syāt

tarhy eva tat tad akhilaṁ sahasaiva vedmi |

rādhe vidūṣyasi kim acyuta yogaśāstraṁ

śaknoṣi yena parakāya manaḥa praveṣṭum ||100||

devī jano’sya viratācyuta yogasiddhi

vyagras tathā katham aho bata mānuṣī syām |

yad pṛcchasīdam ayi vaktum aśeṣam īśe

ced viśvasiṣyaparathā tu kathā vṛthaiva ||101||

pratyaṅgane’sti yadi yuktirati prabhāvaḥ

kiṁ vāli te katham idaṁ na vayaṁ pratīmaḥ |

no ced priyas tava guṇārṇava eva kintu

premī bhaved ayam idaṁ tu matam tavaiva ||102||

preṣṭhaḥ paro bhavati tasya mano na budhya

ity eva bhātyanubhādhvani hanta yasyāḥ |

saivocyatāṁ nu parakāya manaḥ praveśa

vidyāvatīti parihāsa vidā tvayādya ||103||

rādhe tadā vilapitaṁ kim iti tvayoccer

jñātvā hṛdasya sukhinī katma eva nābhuḥ |

satyaṁ braviṣy api tu devy avadhehi kāpi

śaktir vivekabhid abhut tad adarśanasya ||104||

tvaṁ vetsi tan mana ihas tu na me vivādo

gāndarvike tava mana sa hi veda no vā |

vedeti kiṁ bhaṇasi bhoḥ śṛṇu yad rahasyaṁ

tattvaṁ tvayā yad abhavaṁ taralīkṛtaiva ||105||

rādhe jano’yam ayi yat taralīkṛto’bhūt

premnā tvayaiva yad apṛccham idaṁ svadhārṣṭyam |

śuśrūṣate śravaṇam asya yathā rahasyaṁ

vaktuṁ tathārhasi na gopaya kiñcanāpi ||106||

anyonya citta viduṣo na parasparātmā

nitya sthiter iti nṛṣu prathitau yadāvām |

taccopacārikam aho dvitayatvam eva

naikasya sambhavati karhicid ātmano nau ||107||

ekātmanīha rasa-pūrṇatame’tyagādhe

ekāsu-saṅgrathitam eva tanu-dvayaṁ nau |

kasmiṁścid eka-sarasīva cakāsad eka-

nālottham abja-yugalaṁ khalu nīla-pītam ||108||

yat sneha-pūra-bhṛta-bhājana-rājataika-

varty amala-dīpa-yugaṁ cakāsti |

tac-cetaretaratamo’panudat parokṣam

ānandayed akhila-pārśvagatāḥ sadālīḥ ||109||

yady āpatet viraha-māruta etad-ātta-kampaṁ

bhaved yugapad eva bhajec ca mūrcchām |

vyagrā sadāly atha tad-āvaraṇe yateta

tat susthayec ca sukha-sadma-gataṁ vidhāya ||110||

sandarśitaṁ tad idam adya rahasya-ratnaṁ

sva-svānta-sampuṭa-varaṁ sphuṭam udghaṭayya |

sandeha santam asahāri tavāstu bhavye

hṛdy eva dhāryam aniśaṁ na bahiḥ prakāśyam ||111||

kṛṣṇo jagāda sakhī yad yad idaṁ tvayoktaṁ

tat tat sa-yuktikam adhārayam eva sarvam |

cetas tu me śaṭham aho haṭha vartya vaśyaṁ

tat te parīkṣitum ihecchati kiṁ karomi ||112||

tvaṁ vartase’tra sa tu sāmpratam ātma tāta

gehe kadācid avanāya gavāṁ vane’pi |

ātmaikyamāli yuvayor yad iha pratīmas

tat kiṁ parīkṣaṇam ṛte samupaiti siddhim ||113||

yaiva smṛtiḥ sumukhi yasya yathā yadā te

saivāsya ced bhavati tarhi tathā tadaiva |

pratyakṣam eva yadi taṁ kalayāmi sampraty

atraiva vā sakhī tadaiva dadhe pratītam ||114||

dūre’thavā nikaṭa eva sate priyaḥ syād

ehīha satvaram iti smṛta mātra eva |

āyāti cet tava samakṣa ayaṁ tadā vām

ātmyaikyam ityavagamo dhinuyat sadā mām ||115||

vighnaḥ kvacit tu guru nighnatayāpi daivād

daityāgamād api kutaścana vāpi hetoḥ |

anyonyam apyatanu vāṁ smarato yadi syān

no saṅgatis tad iha nāstitamāṁ vivādaḥ ||116||

yadyapy amuṁ guru-pure sakhī saṅkucantī

naivāhvayasy abhisarasy ata eva dūram |

kiṁ caikadāpi na tad āgamam īhase tvaṁ

svārthaṁ tv idaṁ nitarāṁ madirākṣi vidmaḥ ||117||

kṛṣṇa-priye sakhī tad apy adhunā mamānu-

rodhād amuṁ smara sa etu sukhaṁ tanotu |

nātrāsti te guru-janāgamanāvakāśo

mat-saṁsayottham api khedam apākarotu ||118||

ity arthitā sarabhasaṁ vṛṣabhānu-kanyā

sa-nyāyam āha naya mā hasanīyatāṁ mām |

brūṣe yathaiva karavāṇi tathaiva no cet

premaiva dhāsyati rujaṁ ciram ātta-lajjāḥ ||119||

vṛndārakeḍya bhagavān mad abhūsta deva

śrī bhāskara trijagad īkṣaṇa saukhyadāyin |

mat sarva kāmada kṛpāmaya padminīśa

satyānṛtādyakhila sākṣitayā pratīta ||120||

gāndharvikā giridharau bhavataḥ sadaikāt-

mānāvinīyam anṛta na yadi prathāsti |

sampratyasau giridharo’tra tadādadāno

man netrayoḥ paricaraṁ svamude’bhyudeti ||121||

uktvedam eva vṛṣabhānusutātmā kāntaṁ

dhyātuṁ samārabhata mīlita netra yugma |

sa yoginīva viniruddha hṛśīkavṛttir

āste sma yāvad avikhaṇḍita mauna mudrā ||122||

tāvad vihāya sahasaiva hariḥ sa yoṣid

veśaṁ sakhīh svam akhilaḥ paricinvatīṣ tāḥ |

bhrū saṁjñayaiva vidadhan nika pakṣapāte

cumban priyāṁ muhur avāritam āliliṅga ||123||

romañcitākhila tanur galad aśrusiktā

dhyānāgataṁ tamamabudhya bahir vilokya |

ānanda līna hṛdayā khalu satyam eva

yogīnyarājata nirañjana dṛṣṭir eṣā ||124||

saṁjñaṁ kṣaṇād alabhatātha paṭāñcalena

vaktraṁ pidhāya sudṛg ātanute sma lajjām |

taṁ prāha saiva lalitā kim aho vilāsinn

āgā alakṣiutam iha tvam atīva citram ||125||

antaḥpure kulavadhū kulamātra gamye

śakto na yatra pavano’pi haṭhāt praveṣṭum |

tatreti yas tu vatabhīḥ puruṣaḥ sa eṣa

gaṇyo’ti sāhasika śekhara eka eva ||126||

tatrāpi madvidhā sakhījana pālitāyāḥ

sādhvīkulāplavana kīrti surāpagāyāḥ |

snātvaiva mitra jayanāya kṛtāsanāyās

taṁ dhyātum eva vinimīlita locanāyāḥ ||127||

aṅgaṁ balāt spṛśasi yad vṛṣabhānuputryā

daivāt tato dinapater api no vibheṣi |

na tvaṁ kim atra gaṇayiṣyasi lokadharmau

lajjā tu keyaṁ iti tāṁ na hi paryacaiṣīḥ ||128||

tan mādhavādya tava diṣṭam ahaṁ stuve yad

āryā gṛhe nahi nāpi patiḥ sa kopī |

sakhyp’balā vayam aho karavāma kiṁ te

bhadrena lampaṭavara tvam ito’vito’bhūḥ ||129||

kṛṣṇo’bravīt kam api naiva dadhāmi mantuṁ

gośālā catvaram anuśrita khelano’ham |

daivāt sama smaram imam atha sadya eva

daivena kenacid ivāgam ito’pyubhūvam ||130||

rādhābhyadhatta lalite kva nu vartate’sau

devī pratītim upayāti vilokya no vā |

devī tu dīvyati dṛśaiva gatādir etad

dhāmāntar atra sudamātanute tato naḥ ||131||

devīti kiṁ bhaṇasi taṁ paricāyayātre

tyuktvaṁ sakhīṁ harir atha bruvad abhruvāṇām |

āṁ jñātara adya lalite khalu dhūrtatā vo

vyakteyataiva samayena babhūva diṣṭyā ||132||

kāpyatra siddha vanitā kim u khecarī vā

devī sameti tata eva gṛhīta vidyā |

māṁ atyavaśyam iyam ātmavaśe vidhāya

dāsīyatī pratidinaṁ prasabhaṁ prakṛṣya ||133||

saivādya mahyam api kañcana mantram ekaṁ

rāḍhe dadātu bhava bhāvini me sahāyā |

śiṣyaṁ tvam eva kuru mām athavā prapannam

utkaṇṭhitaṁ rahasi kutracanāpi nīpvā ||134||

vaṁśy eva rājatitamām ati siddhi vidyā

śāṅkaṁ tavānayati sādhu satīḥ purastrīḥ |

tāṁ cāpi corayasi yarhi tadā gatir me

kā syād ato nahi tayāpi tadārtha-siddhiḥ ||135||

devī hriya tava gṛhāntar ihāsti līnā

tvam eva mantram upadekṣyaty sakathaṁ vā |

utkaṇṭhase tad api cet praviśa svayaṁ bhoḥ

sac et dayeta bhavitā eva kāryasiddhiḥ ||136||

ityacyute viśati veśma jagāda rādhā

kiṁ tattvam atra sakhī māṁ vada saṁśayanam |

rādhe na saṅkuca cala praviśāmi tasyāḥ

sakhyas tavātra hariṇā kalayāmi saṅgam ||137||

ālīṣu manda hasitāmṛta varṣiṇīṣu

kṛṣṇokti pāṭavam athodabhinat tad uptam |

hṛd vapram anvadhita tarka tarus tato’syā

ṛddhaḥ phalaṁ bahu rasaṁ nikhilāvabodham ||138||

antardadhe bahir agād athavātra devī

tan mārgaṇāya tad itas tvarayā prayāmaḥ |

vidyāṁ tvam eva sakhī tām upadiśya kṛṣṇam

ānandayeti sahasā niragus tad ālyaḥ ||139||

tat prema sampuṭa gatair bahu keli ratnais

tau maṇḍitāvajayatāṁ ratikānta koṭīḥ

santo’pi yat śravaṇa kīrtana cintanādyais

tau prāptam unnatamudaḥ satataṁ jayati ||140||

ṣaṭ śunya ṛtvavanibhir gaṇite tapasye

śrī-rūpa vāṅ madhurimāmṛta pāna puṣṭaḥ |

rādhā girīndradharayoḥ sarasas taṭānte

tat prema sampuṭam avindata ko’py kāvyam ||141||

iti mahā-mahopādhyāya-śrī-viśvanātha-cakravarti-viracitaḥ

prema-sampuṭaḥ samāptaḥ

—o)0(o—